Boer stabiel, onder verdowing ná plaasaanvalPier Schutte (43), ’n boer van Beestekraal, naby Brits in Noordwes, is in ŉ bestendige toestand nadat hy Woensdagaand op sy plaas aangeval is. (Foto: Facebook) Pier Schutte (43), ’n boer van Beestekraal naby Brits in Noordwes, is in ŉ bestendige toestand maar onder mediese verdowing nadat hy Woensdagaand tydens ’n aanval op sy wildsplaas, Xaxaba, geskiet is. Maroela Media het vroeër berig dat Schutte Woensdagaand om 19:00 deur twee mans op sy plaas oorval is toe hy na sy vee by ’n stoor sowat 800 m van sy huis af omgesien het. Hy is twee keer, in sy bors en rug, geskiet. Die aanvallers het gevlug nadat Schutte teruggevuur en hy hulp in ’n stemboodskap op Whatsapp ontbied het. Volgens Schutte se broer, Tiaan, is hy onmiddellik geopereer ná sy aankoms by die hospitaal waarheen hy met ’n noodhelikopter vervoer is. “Hulle het sy beskadigde milt verwyder en gate in sy diafragma en maag herstel. Hoewel hy stabiel is, sal hy vir die volgende paar dae onder verdowing gehou word om hom die beste kans op herstel te gee,” sê Tiaan. “Die chirurg is voorlopig tevrede met die operasie se sukses.” Tiaan sê sy broer is ’n geliefde persoon in die gemeenskap en by vriende, familielede en sy plaaswerkers. “Soveel mense het hulle onmiddellik na die toneel gehaas en begin help. Die gemeenskap het ons verskriklik onderskraag en ons is só dankbaar. “Ons het ook baie ondersteuning van plaaslike veiligheidsinisiatiewe, die polisie en nooddienswerkers ontvang,” het hy gesê. Volgens Tiaan was Pier reeds onder mediese verdowing toe hy en hulle ander broer, Ernst, van Johannesburg op die plaas aangekom het. “Hy was egter nog by sy volle bewussyn toe sy buurman, Frans Kruger, en nooddienswerkers op die toneel aangekom het. Ons is baie dankbaar aan AfriForum wat die noodhelikopter so vinnig gereël het. “Ons is vol hoop dat ons binnekort sy 44ste verjaardag saam met hom sal vier,” sê Tiaan. Kol. Adéle Myburgh, polisiewoordvoerder, het bevestig dat die polisie die voorval ondersoek. Die verdagtes is egter steeds soek.